Pitanja zaprimljena na email ESF-Ministarstvo kulture po objavi poziva na dostavu projektnih prijedloga „Umjetnost i kultura 54+“, 4. dio

|  |  |  |
| --- | --- | --- |
| **Br.** | **PITANJE** | **ODGOVOR** |
| 1 | Može li zaklada koja ima temeljnu svrhu definiranu kao: unaprjeđenje života građana promoviranjem multikulturalnosti, socijalne i ekonomske stabilnosti, razvoja socijalnog kapitala, građanskog aktivizma i demokracije te očuvanja prirodnih i kulturnih vrijednosti grada X i šireg područja regije Y biti prihvatljiv nositelj projekta u okviru ovog Poziva? | Sukladno točki 2.2.1 *Prihvatljivi prijavitelji* Uputa za prijavitelje, zaklada koja u svom temeljnom aktu ima navedenu kulturnu, odnosno umjetničku djelatnost, je prihvatljiv prijavitelj na Poziv. |
| 2 | Da li je moguće npr. slike koje su rezultat projektnih aktivnosti prodati putem aukcije a prihode donirati u humanitarne svrhe? Da li je u tom slučaju organizacija aukcije prihvaljtiv trošak? | Ne. Sukladno točki 4.2 *Prihodi od projektnih aktivnosti* Uputa za prijavitelje, Projekt u pravilu ne smije ostvarivati prihod od projektnih aktivnosti, a ako tijekom provedbe ipak dođe do ostvarenja određenog prihoda, ukupan iznos bespovratnih sredstava bit će umanjen za iznos ostvarenog prihoda.  Sukladno točki 3.4 *Neprihvatljive aktivnosti* Uputa za prijavitelje, donacije u dobrotvorne svrhe su neprihvatljiva aktivnost u okviru ovog Poziva. |
| 3 | U projektu kojeg ćemo prijaviti na natječaj predviđeno je održavanje kreativnih radionica pisanja koje će voditi pisci. Oni će osmisliti i provesti edukaciju iz pisanja kratkih proznih formi i poezije za korisnike projekta. U svrhu kvalitetne procjene troškova, molimo vas da nam pojasnite mogu li se ovi pisci angažirati preko autorskog ugovora, ili bi se s njima morao potpisati ugovor o djelu.  U našem dosadašnjem radu ovakve smo suradnje oblikovali kroz autorski ugovor, no nismo potpuno sigurni da je to prihvatljivo u okviru ovog natječaja pa vas stoga molimo za pomoć. | Osobe koje provode projektne aktivnosti, a nisu zaposlenici prijavitelja/partnera, moguće je  angažirati temeljem ugovora o radu, ugovora o djelu, ugovora o autorskom djelu ili studentskog ugovora, sukladno primjenjivim propisima/internim aktima. U vezi definicije autorskog ugovora, molimo vidjeti *Uputu o prihvatljivosti troškova plaća i troškova povezanih s radom u okviru Europskog socijalnog fonda u Republici Hrvatskoj 2014. – 2020.* |
| 4 | U slučaju da je voditelj projekta zaposlenik jedinice lokalne samouprave ili ustanove u kulturi, da li je moguće ne potraživati trošak plaće za njegovo sudjelovanje na projektu? | Voditelj projekta mora na projektu biti zaposlen kod prijavitelja/partnera, i to isključivo putem ugovora o radu sklopljenog na puno ili dio radnog vremena. Pritom može imati ugovor o radu na neodređeno vrijeme, no može biti angažiran i na određeno vrijeme tijekom trajanja projekta. Ukoliko je radna opterećenost poslovima oko projekta i redovnih djelatnosti ustanove takva da jedna osoba može izvršavati jedno i drugo, onda je moguće da jedna osoba izvršava obje vrste poslova, što naravno mora biti realno utemeljeno i na primjeren način dokumentirano (dodatkom ugovora o radu/odlukom/ rješenjem određen je postotak radnog vremena koji će se odnositi na obavljanje poslova u vezi s projektom). Plaća te osobe se u odgovarajućem postotku financira iz proračuna projekta. |
| 5 | Ako projektna aktivnost uključuje putovanja na smotre KUD-ova u inozemstvo i prezentaciju izrađenih kulturalnih obilježja u inozemstvu, može li voditelj projekta putovati s ciljnom skupinom ako nitko iz ciljne skupine ne govori strane jezike? Ili možemo li nabaviti usluge prevoditelja u tu svrhu koji bi putovao s ciljnom skupinom? | Moguće je da jedna osoba ujedno bude voditelj projekta i provoditelj drugih projektnih aktivnosti (npr. pratitelj sudionika na putovanju u funkciji prevoditelja). Ukoliko je voditelj projekta, osim na elementu „Upravljanje projektom i administracija“, izravno angažiran na ostalim elementima projekta, njegova se plaća prikazuje u odgovarajućim postotcima unutar odgovarajućeg elementa u proračunu projekta u Prijavnom obrascu A.  Angažman prevoditelja je prihvatljiv trošak ukoliko se jasno može povezati s **obaveznim (participativnim) projektnim aktivnostima ili aktivnostima stučnog usavršavanja**, odnosno ukoliko doprinosi ostvarenju ciljeva projekta/Poziva te je nužan za njegovo provođenje. Ostali uvjeti prihvatljivosti troškova navedeni su u točki 4.1 Uputa za prijavitelje.  Napominjemo da se navedeni uvjeti prihvatljivosti odnose i na troškove organizacije putovanja sudionika u inozemstvo. |
| 6 | Što je s prijavama koje su poslane 12.7. - dan prije izmjena? Trebamo li mijenjati cijeli projekt i ponovno slati? I što je s projektima koji su već trebali biti poslani, a sada ste sve izmijenili u nabavi i potrebno je skroz ispočetka raditi konstrukciju budžeta i nabave? Bilo bi fer da produljite rok zbog tih izmjena koje ste sami napravili. | Dana 13. srpnja 2017. Ministarstvo kulture objavilo je 1. izmjenu natječajne dokumentacije. Objavljena izmjena natječajne dokumentacije je tehničke naravi i ne iziskuje produženje roka za podnošenje projektnih prijedloga jer se odnosi isključivo na dodatna pojašnjenja i usklađivanje navedenih tvrdnji.  Dijelovi koji su dodani u točki 2.2. *Uvjeti prihvatljivosti prijavitelja/partnera* Uputa za prijavitelje ne mijenjaju prethodne uvjete, već smo željeli **naglasiti** da projektni prijedlozi koji ne sadrže **Potvrdu Porezne uprave o nepostojanju duga za prijavitelja i sve partnere** ne zadovoljavaju uvjete za administrativnu provjeru.  Nadalje, izmjene u točki 4.1.1. *Prihvatljivi izdaci* Uputa za prijavitelje odnose se na **usklađivanje naziva primjera** ostalih izravnih troškova **s definicijom izravnih troškova osoblja**. Izmjenama nije mijenjana definicija **izravnih troškova osoblja** (vidi str. 29 Uputa za prijavitelje), pa je samim tim kategorija „izravni troškovi osoblja“ ostala nepromijenjena.  **Promjena naziva prihvatljivog troška** koji pripada kategoriji „ostali izravni troškovi“. **ne mijenja opseg troškova** na koje se on odnosi.  Ukoliko smatra da je to nužno, **prijavitelj može povući** svoj projektni prijedlog dostavljen nadležnom tijelu (Nacionalnoj zakladi za razvoj civilnoga društva) tako da nadležno tijelo pisanom obaviješću izvijesti o povlačenju i, **do isteka roka** za podnošenje projektnih prijedloga, dostaviti novu projektnu prijavu. |